khistorydata/jeongjo-sjw-relations huggingface dataset:
정조 12년
李亨元以戶曹言啓曰內需司手本黃海監司狀啓多有相左出給戶判更爲査實草記事命下矣取考海伯査關則以爲沙工孟益周更招內當初裝載正租爲一千石而到安岳地以卜重之致移載六百石於船主梁廷華子潤己船隻想已到泊京江云潤己亦以準千包自京備納受尺考還之意納招而到今潤己只納孟益周偸用條四百石價錢而移載穀六百石則願與宮奴眼同解納爲言及到船所稱以元無載來之事竝願以錢代納卽此一款乃是相左之肯綮故以此査問於潤己處則以爲廷華卽渠之父厚己卽渠之兄而廷華船隻付之沙工孟益周厚己船隻付之沙工方士楫而同往海西逢載宮納而某邑某穀未能詳知矣今番敗船之後與渠父廷華同爲被捉下往于海營而孟益周納招內旣以六百石移載於渠之船隻爲言故以推尋上納納供上來矣及到京江詳探事實則渠父船隻致敗厚己船隻無事到泊而明禮宮納初不分載毓祥宮納內需司納和順翁主房納合租一千二十石逢載以來矣孟益周所供未知緣何曲折而穀物旣不分載本租無以備納尺文考還一時爲急願爲船主分徵例竝爲以錢代納云云再三盤問前後一辭近來船漢輩奸僞疊生層出用情故敗種種有之而未有如今番事之萬萬狡慝究覈嚴斷在所不已而益周旣以卜重分載明白納供潤己又以到京推納丁寧爲說而今反以初不分載忽地變辭究其情狀誠極痛惡渠雖以厚己船隻指以潤己沙工方士楫指以姜士楫各宮房納指以明禮宮納者專出於孟益周誣云而此輩巧詐之言決不可取信揆以査體合有頭面決處之擧沙工孟益周雖已發配亟令秋曹發關捉來於所到處嚴加究覈後更爲指一稟處船主梁廷華子潤己亦自秋曹嚴囚以待之意分付何如傳曰推以事理梁潤己之說似非誣罔船隻設令至闊大寧有一千二十石外更載六百石之理乎沙工孟益周令該曹星火捉來施威捧直招期於究竟後啓聞而聞於今日次對時諸臣筵奏今年私卜臭載之夥然前所未有云此皆沙工輩用奸常法不施渠輩而何今番則準法處斷斷不可已以此分付刑曹梁潤己出場間與廷華捉來保放待出場勘處事一體分付穀物則該宮以每石四兩徵出極爲駭然罪狀自罪狀事面自事面啓下行査之事該宮焉敢輕自擅決乎次知中官及首宮任從當嚴處爲先以錢代捧而以該地方市直準定事分付內需司可也
정조 12년
李亨元以戶曹言啓曰因傳敎發賣木綿今二十一日爲始間日分排減價散給於五部都民及各營門無料軍兵之意敢啓傳曰知道
정조 12년
李亨元以刑曹言啓曰全羅道海南居李彦一等以本縣縣監申處文年久帳籍浮作還紙事擊錚而因傳敎親執詳査卽爲狀聞之意今九月初十日行會本道矣日限已過尙不封啓該道道臣爲先推考何如傳曰每以諸道過限請推本曹則回啓有命尙無一度覆奏何也眞所謂責人則明恕己則昏卿則遞差前望單子入之待下批牌招察任
정조 12년
刑曹判書前望單子入之尹蓍東落點
정조 12년
兵曹口傳政事副司直李秉模副司果鄭東觀李書九
정조 12년
李亨元以鑄錢所言啓曰鑄錢依定奪今二十一日爲始開鑄之意敢啓傳曰知道
정조 12년
大司憲金載順疏曰伏以臣於向日以還寢趙德隣黃翼再兩罪人蕩滌之命有所論列而時則未及詳其本事根委忙構短疏粗效愚忱及見其乙巳凶疏則毛髮俱竦心瞻欲墜噫嘻德隣之罪可勝誅哉今欲追提其疏中句語數三節之至凶極憯者則誠有所不忍道者而伊時臺啓中爲掛書之根柢賊檄之嚆矢云者八字打開無復餘蘊矣卽此而其窮凶絶悖覆載難容之罪不下於已伏法之諸賊當時失刑已是追恨之大者況可論到今蕩滌也哉臣於傳敎之下意以爲大聖人權度斟裁別有所在不敢以膚淺之見有所自信矣今見其凶疏則竊恐聖鑑未及深察其旨意情節之若是叵測特以如天之德有此疏滌之命而臣恐從此而隄防漸弛戊申梟獍之徒將無所懲畏豈不凜然而可憂也哉愚衷所激歷日而不自定若黃翼再之負犯亦屬難貰而有未暇更陳伏願聖明亟加三思特寢趙德隣罪名蕩滌之命以彰義理以嚴隄防不勝幸甚答曰省疏具悉趙德隣事初批已悉矣
정조 12년
戊申十一月二十日未時上御重熙堂兵曹堂上入侍時右承旨李亨元假注書趙台榮記事官李相璜金祖淳兵曹判書李文源參知柳誼以次進伏訖上曰近仗軍士無除減之道耶文源曰二十名則實無除減之道且如値殿座時此數亦不足矣誼曰二十名皆有分排處果難除減矣文源曰近仗軍士晝夜擧行比他偏苦而朔布只是四兩無以支保不可無變通顧恤之道故米布間欲爲加給而經費有難輕議一軍色每年有田畓收稅錢此則元數之外也又有百餘金區處之道合爲四百兩今番馬夫色掌移納於預差禁軍三朔祿米外餘米果爲數三百石限百石每石定價四兩相換元近仗軍士二十名一依上番軍例每名六斗式磨鍊則每朔爲八石通計一年爲九十六石其餘四石年年儲蓄以爲閏朔給料之資恐合事宜以此定式施行何如上曰使役之最苦最緊莫如此輩名以軍士稱曰近仗則可謂軍士中將帥無料無布常所矜念卿之所奏極爲切當無容更議依此施行可也出擧條命退諸臣以次退出
정조 12년
戊申十一月二十日申時上御重熙堂坐直承旨入侍時左副承旨李祖承假注書趙台榮記事官李相璜金祖淳以次進伏訖上命書傳敎曰觀此冬至獻官單子差祭之不均前所未見此亦黨習乎吏曹參議李洪載爲先罷職下義禁府推考享吏照律定配又命書傳敎曰吏曹參議前望單子入之待下批牌招獻官單子更爲修正以入命退承史以次退出
정조 12년
兼都承旨沈豐之藥院直行左承旨李時秀坐右承旨李亨元坐直左副承旨尹行元坐右副承旨徐有成坐直同副承旨李敬一未肅拜注書金孝建病一員未差假注書李貞運藥院直趙台榮仕直事變假注書申星模仕
정조 12년
李亨元啓曰來二十五日朝參日次矣敢稟傳曰停
정조 12년
傳于李時秀曰輪對官入侍
정조 12년
傳于李亨元曰定平縣監今日下送
정조 12년
承旨前望單子入之李敬一落點
정조 12년
兵曹口傳政事副司直南鶴聞柳焵朴天衡
정조 12년
以都摠管鄭昌順初度呈辭傳于李時秀曰昨日賓對不參已萬萬過矣兼帶呈告尤無意義此呈辭勿施
정조 12년
徐有成以禮曹言啓曰卽接惠陵參奉所報則本陵令金聲秋以其親病慶尙道尙州地受由下鄕矣到家之後身病猝重今此冬至祭享萬無上來之路云莫重祭享兩官不可不備本陵令有頉代令該曹口傳差出以爲備員將事之地何如傳曰允
정조 12년
吏曹口傳政事以沈鏶爲惠陵令
정조 12년
李亨元以兵曹言啓曰扈輦隊六十七名龍虎營無料軍六名烽燧軍十名等處發賣木價錢八十三兩收聚移送戶曹後木八十三匹推來各一匹式分給之意敢啓傳曰知道
정조 12년
李亨元以禁衛營言啓曰本營無料軍中三十四名處發賣木價錢三十四兩收聚移送戶曹後木三十四匹推來各一匹式分給之意敢啓傳曰知道
정조 12년
李亨元以御營廳言啓曰本廳無料軍中六十五名抄戶成冊修送于漢城府而價錢六十五兩收聚移送于戶曹後發賣木一同十五疋今日受來一一分給之意敢啓傳曰知道
정조 12년
李亨元以守禦廳言啓曰本廳無料軍中一百二十一名抄戶成冊修送于漢城府而價本折半數一百二十一兩收聚移送于戶曹後發賣木二同二十一疋今日受來一一親執分給之意敢啓傳曰知道
정조 12년
李亨元以摠戎廳言啓曰本廳無料軍中至貧之類八十二名抄出修成冊以送于漢城府後折半價錢八十二兩收聚輸送戶曹而發賣木一同三十二疋受來親執分給之意敢啓傳曰知道
정조 12년
李亨元以龍虎營訓鍊都監禁衛營御營廳守禦廳摠戎廳言啓曰依下敎招致各營將校取考宮墻南北邊所住民人等付料成冊則龍虎軍爲七名訓鍊都監軍爲十八名禁衛營軍爲九名御營廳軍爲十一名守禦廳軍爲二名摠戎軍爲四名合計爲五十一名內甲辰年因傳敎付料者爲三十四名甲辰前原居已付料者爲九名甲辰後因本宮提調移文追付料者爲八名矣當初各營門付料之命蓋欲其各霑營廩長護宮墻而今此付料民人等或南北散接于泮村及壺洞近處謂之隣戶則可也而比之墻底居民則稍有間焉至於已付料者之移居他洞而新買者之又爲付料則尤無意義新戶則漸增常料則有限不可無一番稟定若一遵甲辰傳敎付料數無敢加減原居者固無論以移文追付者有闕勿補移去者令刷還而如不可刷還者則必令許賣於可合軍籍者移給其料米則在民人有墻底奠居之效在各營無科外添料之弊以此分付各營門何如傳曰允
정조 12년
徐有成以戶曹言啓曰中部八十六契九百五十三戶東部三十四契二千七百二十一戶各營門無料軍兵一千一百九十六戶合四千八百七十戶倍給竝給合木綿九十七同二十一疋分給之意敢啓傳曰知道
정조 12년
徐有成以漢城府言啓曰南部均役廳北部宣惠廳北倉兩處座更依均役堂上李在簡擧條批旨原別單中添書付標以入之意敢啓傳曰知道
정조 12년
徐有成以刑曹言啓曰依下敎吏曹祭享色書吏尹昌文慶尙道善山府金禹錫全羅道古阜郡竝遠地定配所卽爲押送之意敢啓傳曰知道
정조 12년
綾恩君具允明疏曰伏以陽運載復邦籙維新臣民顒祝之情此時尤切仍念臣以尸居餘氣省覺昏昧而適緣首堂之出疆勳府事不得已黽勉替行畢竟誤着必無幸矣月初因順康園守奉官金漢采之作故將欲出望之際內閣一提學招言勳吏曰今番自辟若不用銀印諭書差備則吾當筵稟變通望單留置以待之意往告于汝之堂上可也云臣回報曰金漢采以銀印差備今五月差守奉官高敬基以本廳久勤今六月差禮賓參奉今此見窠不必每每屬之於銀印差備故就香室月令忠義中七年積仕兩次承傳者將爲擬望云云臣意蓋欲輪差各廳之勤仕均被一視之恩典也乃使府吏往告于一提學仍送望單子吏曹而其後更無他語矣今十五日吏曹書吏招致勳吏以一提學分付還給望單使之持去雖時任銓堂本無自辟望還退之規況旣欲筵稟則姑爲留置自歸勿施何所不可而分付下吏而還送事未前聞有欠相敬臣雖老廢將死亦豈無訝惑慙恧之心哉今於擧條之下宜卽改望以送而臣若急於擧行不恤廉愧則臣身雖不足道其於駭聽聞何哉寧自陷於慢命之誅誠不忍爲冒恥之計反復思量承膺無路使莫重園官緣臣而曠闕臣罪至此益無所逃玆不得不短章自列仰瀆崇嚴伏乞聖明俯賜諒察重勘臣罪以肅朝綱以安微分千萬幸甚答曰省疏具悉一提學豈或侮卿而然卿何難詰乃爾乎卿其勿辭行公
정조 12년
司直尹師國疏曰伏以臣素患疝癖重有加無減貼身床褥成一籧除者今已四朔于玆矣向蒙金吾除命而不但情勢之臲卼實緣賤疾之沈篤稽謝恩命惶隕靡措猥陳一疏未蒙恩遞連呈辭單見阻喉院惟日夕兢惶恭俟嚴勘忽又自六七日添得吐血之病多灌藥物少無分減氣息奄奄飾巾待盡此際見差冬至懿陵享官矣目下實病萬無自力駿奔之望玆敢冒死呼籲於天地父母之前伏乞聖慈特垂矜諒亟命該曹俾卽變通仍治臣瀆擾之罪以肅朝綱焉答曰省疏具悉許令該曹付標
정조 12년
戊申十一月二十一日辰時上御誠正閣輪對官入侍時行左承旨李時秀假注書趙台榮記事官李相璜金祖淳司圃別提金致說成均典籍沈鏶儀賓都事李英裕假引儀李英孝濟用直長柳烇以次進伏訖上曰輪對官各奏職姓名所懷可也致說等以次仰奏職姓名訖仍奏曰無所懷矣上敎英孝曰近日連爲習唱乎英孝奏曰如無公故連爲習唱矣上曰承旨前望單子入之待下批牌招察招命退諸臣以次退出
정조 12년
兼都承旨沈豐之坐行左承旨李時秀齋宿右承旨李亨元齋直假承旨鄭東浚齋宿左副承旨趙衍德齊直右副承旨尹行元藥院直假承旨李敏輔齋宿同副承旨未差注書金孝建病一員未差假注書李貞運藥院直趙台榮仕直事變假注書申星模仕
정조 12년
李亨元啓曰二十四日景慕宮冬至祭親祭祭文當爲製進藝文提學吳載純卽爲牌招何如傳曰允
정조 12년
李亨元啓曰明日大駕詣景慕宮入齋室後王大妃殿惠慶宮問安何承旨進去乎敢稟傳曰假承旨李敏輔進去
정조 12년
沈豐之啓曰左承旨李時秀今日不爲仕進卽爲牌招何如傳曰待開門牌招
정조 12년
傳于李亨元曰當該承旨遞差
정조 12년
李亨元啓曰新除授同副承旨李敬一以前任東萊府使方在解由未出中何以爲之敢稟傳曰許遞與未差之代前望單子入之待下批牌招察任
정조 12년
承旨前望單子入之趙衍德李一曾落點
정조 12년
李亨元啓曰明日動駕時承旨當爲備員而同副承旨李一曾在外合有變通之道何以爲之敢稟傳曰許遞前望單子入之待下批牌招察任
정조 12년
傳于李亨元曰左承旨牌招齋宿
정조 12년
傳于李亨元曰推考房承旨入侍
정조 12년
傳于李亨元曰差祭摠管兵曹堂上許遞前望單子入之
정조 12년
吏曹口傳政事以鄭昌順爲分內醫院提調
정조 12년
兵曹參議前望單子入之李祖源落點
정조 12년
以摠管前望傳于趙衍德曰摠管任嵂陳上進去其代行副護軍李萱除授牌招察任
정조 12년
摠管前望單子入之都摠管安春君副摠管申應周落點
정조 12년
以寶劍望筒傳于趙衍德曰閣臣兼帶及懸頉摠管許遞前望單子入之待下批牌招察任
정조 12년
摠管前望單子入之都摠管西春君爗安川君烆副摠管李鎭翼南憲喆落點
정조 12년
以宋啓來囚單子傳于趙衍德曰保放
정조 12년
以黃海監司狀啓內官金興祜令攸司照法嚴勘事傳于趙衍德曰觀此狀辭所謂宦者金興祜所爲不可但以駭痛言前後飭禁之申嚴姑舍是雖在平民有此干犯猶當另懲痛治況宦者乎無職而假稱有職無草料而假稱有草料至有此恐喝於莫重捧餉之際法綱之外亦關變怪何必令攸司稟處且令査問內侍府厥漢已有重罪罷養逐鄕爲鄕民者云渠之所爲尤萬萬叵測兵營如是作挐則出沒鄕曲何事不爲爲先令道伯厥漢及家屬其他應問各人一竝捉來嚴覈若不直招施威究問期於得情以聞事分付兵使之登時報營誠爲得體此兵使則雖如是據法他道他邑安知無此等事乎令該曹措辭關飭諸道無論大小事或有干與露蹤之事隨卽報營狀聞萬一掩置守令當重繩以此一體嚴飭
정조 12년
兵曹啓目忠敏公林慶業守塜三戶以附近處所在本曹所管騎兵保中劃送其代卽令該邑塡充之意該道之帥臣處行移何如判付啓旣命劃給不必更爲充代以此分付爲良如敎
정조 12년
趙衍德以禮曹言啓曰今十一月二十四日景慕宮冬至祭親行時自上當有散致齋之禮而正日只隔二日散齋則勢未及依例磨鍊殿下自今日散齋一日於別殿致齋一日於齋殿凡散齋不弔喪問疾有司不啓刑殺文書致齋惟祭享事諸享官及近侍之官應從升者竝散齋一日於本司致齋一日於享所陪享百官諸衛之屬守衛宮門者各於本司淸齋一宿事知委何如傳曰允
정조 12년
李時秀以吏曹言啓曰今此景慕宮冬至祭親行敎是時大祝以前校理韓用龜塡差而時無職名令該曹口傳付軍職何如傳曰允
정조 12년
趙衍德以吏曹言啓曰因懿陵獻官李義行上疏有令該曹考例草記稟處事命下矣今此冬至祭獻官排擬之際二品極甚苟艱不得已以李義行改付標矣取考謄錄則陵園享官之勿以六十已上人塡差旣有定式依例付標何如傳曰允
정조 12년
李亨元以訓鍊都監言啓曰今十一月二十三日景慕宮擧動依兵曹節目弘化門軍四十名金虎門軍四十名除出將官率領挾輦侍衛南營馬兵三十五名除出以屛門把守定送廣智營軍三十五名北營標下軍二十七名各其將官率領赴陣還宮後各還本處而竝待標信擧行廣智營軍三十五名出用則宮墻頹落處巡察及巡邏無以分排以軍餉色新營守直軍推移行巡之意敢啓傳曰知道
정조 12년
趙衍德以刑曹言啓曰因全羅道樂安居鄭召史爲其夫孫病入老味殺獄稱冤事擊錚依判付行査矣日限已過尙不封啓該道臣爲先推考何如傳曰允
정조 12년
吏曹參議李祖承疏曰伏以臣一窮民耳臣之身非臣有也育之食之式至于今繄誰賜也上而荷聖上生成之澤下而賴祖母顧復之德惟君惟親人孰不然而至於如臣之地殆同獨有我天其生也可哀其情也孔慼臣年未十歲傡失怙恃祖孫二人相依爲命孤苦餘喘若將難保呴嚅至慈百倍常情雖於長成之後視同孩提之幼逮臣釋褐戒在過福常以持身之方每爲提耳之訓殫竭筋力思效涓埃之報避遠權要勉守謹拙之規只此一事便成苦心晨夕誨諭俾作紳佩苟有秉彝之天寧忍孤負其意而臣不肖無狀不能體認始除銓郞遽爾出脚遭罹奇怪鋒鏑交萃遂使臣之祖母憂深涉世凜若集木積費思慮大損榮衛莫非臣違背親敎自陷駭機不孝之罪實無所逃尙今追思愧汗浹背惟以傷弓之怯務從懲羹之戒庶不復傷親意得以追補前過寸心如結神明可質一步更進夢想不到乃者三銓除旨又何爲而及於臣也人器之不稱固未暇論也名位之太驟亦不敢憂也區區悶隘之私惟老親在耳纔聞銓銜之更叨頓覺餘悸之復作意謂又入睢盱之場終致顚沛之患從來婦人之慈未諒他事重以衰蕭之志倍增危懼祖孫相對北望攢手縱感新榮之寵身益切私憂之薰心矧今薄日將頹寸草難報設有三牲之養體不如一時之便意此臣所以自奉恩誥繞壁而不能寐者也臣之頂踵毛髮莫非恩造自臣捧硯於銀臺簪筆於蘭省至今八九年長叨邇班偏蒙殊渥恩山德海報答無階蹈赴湯火在所不辭寵以榮顯何苦丐免而一身利害非敢私計之自恤更貽伊戚實非人理之所堪臣誠左右不得進退俱難不知所以爲謀也嗚呼事親日短古人雖非圖報隆眷至願斯在身依耿光只伸葵傾之忱跡謝銓地俾無萱闈之憂則庶可以公私兩便出處俱安雖死之日猶生之年儻殿下悶憐臣終始臣必有所曲諒而矜許之也臣於向來乍叨旋移未及呼籲又於直中伏奉除命深夜禁廬逃遁不得享官塡差亦有所重他不暇顧黽勉暫肅而因仍盤礴斷無是理玆敢冒陳血懇仰瀆崇聽伏乞俯垂諒察亟遞臣所帶職名仍令勿復檢擬於銓官之望以申至情以安微分千萬幸甚以吏曹參議李祖承上疏傳于趙衍德曰捧納承旨推考此上疏還給
정조 12년
一提學金鍾秀疏曰伏以臣卽伏見綾恩君具允明疏本臣誠惝怳驚怪莫曉其由筵稟取旨後事欲移之於筵稟之前則十六日尙或爲十五日其餘勳府吏銓曹吏云云之多少爽實有不暇論而以臣畸危之蹤畏約無窮時本不欲與人相交涉況可與耆老之臣辨虛實較枉直以傷長厚之風也哉只有反躬怵惕自悼其言行之無素而已臣於內閣事以在外多年而主管有人之故名雖長官而一不與知此事則特以頃年特敎中令一提學抄擇有命昨今年筵稟取旨以此故耳畢竟事端之至此實非臣夢寐之所到也噫臣之奊詬忘廉毁執旣退復進當去不去前後被人踐踏一皆臣自取失今不去則又安知不事有大於此者忽出於常情料度之外哉玆敢猥入文字仰干崇嚴伏乞聖慈亟命臣退還本分以全終始之澤公私幸甚答曰省疏具悉綾恩疏豈必有意卿其勿辭行公
정조 12년
完城君李義行疏曰伏以陽復不遠邦籙將新顒祝之誠含生普均仍伏念臣負疣旣重情踪自蹙束帶周行實非賤分之所敢安而聖恩愈摯感結冞深分司衛直冒沒趨膺金吾兼銜又此蹲據丘壑退塡之前惟有竭蹶二字況是駿奔之役寔臣區區自劾之路而年六十以上勿差陵享旣出於我聖上盛德至仁先推優老之恩或慮其顚躓失儀有愆於將事之際故不欲責以筋力之禮也臣於四五年間未嘗見差每當令節分遣之時只自優游在家讚誦聖人之政矣乃於卽者塡差於懿陵冬至祭獻官是必該曹之未及照檢臣犬馬之齒也臣今無故則何敢但以上而有違殿下之仁政下而將受他人之歸咎乃爲此圖免之計而臣之素患疝癖之症見方越添趨步蹇𤁧屈伸艱楚有時衝上氣息奄奄冒寒進往若復肆劇則臣身狼狽固不暇恤而莫重享事臨時窘速則其可成說乎哉玆敢仰陳短章仰浼宸嚴之聽伏乞聖慈天地父母特垂矜憐諒非規避令該曹趁卽遞改仍治臣瀆擾之罪以肅朝綱焉不勝幸甚答曰省疏具悉疏辭令該曹考例草記稟處
정조 12년
戊申十一月二十二日辰時上御重熙堂左副承旨入侍時左副承旨趙衍德記事官金孝建尹行任金祖淳以次進伏訖上曰摠管有頉之代令政院問入上曰明日動駕時時刻以辰正三刻頒布事分付命退承史以次退出
정조 12년
戊申十一月二十二日巳時上御重熙堂軍士房承旨入侍時右承旨李亨元假注書趙台榮記事官李相璜金祖淳以次進伏訖上命書傳敎曰大享則廟享姑難親行之故雖皆攝儀至於冬至祭享無牲樂節次無異朔望酌獻儀曠禮亦已許久明日景慕宮冬至祭當親行而凡大祀雖非大享若親行則用大享之例而今番則依朔望親祭時仍用行用儀之例磨鍊事分付禮曹又命書榻敎曰明日動駕時禁軍則入直八十人隨駕先後廂及外各營入直軍及建陽門軍訓將都領挾輦軍弘化金虎門軍八十名除出槍劍軍則折半磨鍊又命書傳敎曰明日由弘化門館峴動駕此是咫只之地日寒如此留營留陣斥堠伏兵置之百官則洞口稍廣處迎送隨駕軍兵依榻敎鄕軍外皆以入直磨鍊事分付又命書傳敎曰明日出宮門路以協陽門爲之又命書傳敎曰日寒如此時囚李洪載分揀命退承史以次退出
정조 12년
戊申十一月二十二日午時上御重熙堂推考房承旨入侍時左副承旨趙衍德記事官金孝建尹行任金祖淳以次進伏訖上曰明日動駕有齋宿乎衍德曰依大享例爲之故今日散齋一宿云矣命退諸臣以次退出
정조 12년
兼都承旨沈豐之藥院直行左承旨李在學隨駕直行右承旨李時秀隨駕宿左副承旨李亨元隨駕直假承旨鄭東俊[鄭東浚]隨駕宿右副承旨趙衍德隨駕宿同副承旨尹行元藥院直假承旨李敏輔隨駕宿注書金孝建隨駕宿一員未差假注書李貞運藥院直趙台榮隨駕直事變假注書申星模守宮直
정조 12년
大駕詣景慕宮展拜罷後內閣政院玉堂藥房口傳問安答曰知道
정조 12년
王大妃殿惠慶宮遣承旨朝問安答曰知道
정조 12년
李敏輔啓曰王大妃殿惠慶宮問安進去下直之意敢啓傳曰知道
정조 12년
李時秀啓曰明日冬至望闕禮依例爲之之意敢啓傳曰知道
정조 12년
傳于李時秀曰傳香承旨分詣受香所奉審摘奸以來
정조 12년
傳于李時秀曰侍衛軍兵毛具
정조 12년
李時秀啓曰王大妃殿惠慶宮夕問安何承旨進去乎敢稟傳曰左承旨進去
정조 12년
李在學啓曰臣以王大妃殿惠慶宮夕問安下直進去之意敢啓傳曰知道
정조 12년
大司成前望單子入之洪文泳落點
정조 12년
以原春監司狀啓襄陽縣監金夢華罷黜事傳于李時秀曰口傳擇差
정조 12년
吏曹口傳政事以洪九瑞爲襄陽縣監
정조 12년
李時秀以內醫院官員以都提調提調意啓曰冬至進上別貿倭柑前期申飭於倭譯不啻屢次而今此所納純是靑色小如山橘揆以事體萬萬駭然當該首譯及掌務官令攸司從重科始柑子還給使之更爲極擇貿納以爲封進之地何如傳曰倭柑元無冬至日進上之定式則今此草記之曰以冬至進上云者難免不審別貿段無定式之事則不爲徵乎輕先徵捧亦甚未安此草記還給當該提調推考待産出經稟然後封進可也
정조 12년
李時秀以禮曹言啓曰本曹郞廳六員內正郞鄭㝡成正郞李鎭宅正郞姜鳳瑞佐郞朴尙春佐郞安鳳來俱爲差祭佐郞權漢緯以兼史入直除本仕本曹時無仕進上直之員假官一員令吏曹差出以爲入直之地何如傳曰允
정조 12년
李在學以戶曹言啓曰兩部八十九契七千一百三十一戶內當日分排五十八契三千五百六十五戶倍給合木綿七十一同十七疋分給之意敢啓傳曰知道
정조 12년
李亨元以兵曹言啓曰依下敎駕後禁軍及侍衛禁軍武藝別監內吹兼內吹近仗軍士標下軍兵等處設粥以饋之意敢啓傳曰知道
정조 12년
李亨元以訓鍊都監言啓曰依下敎挾輦軍兼內吹及隨駕將校軍兵等處設粥分饋之意敢啓傳曰知道
정조 12년
李亨元以禁衛營言啓曰今日擧動時西營入直鄕軍四十名內二十七名出用矣餘數不多宮墻外當夜巡邏勢難分排出番鄕軍十五名添入使之警巡之意敢啓傳曰知道
정조 12년
李亨元以禁衛營言啓曰依下敎隨駕本營兼內吹槍劍軍及訓鍊都監領赴將校軍兵等處設粥分饋之意敢啓傳曰知道
정조 12년
領議政金致仁箚曰伏以聖慕冞篤宮享有命鑾衛方戒百僚奔走而臣重被毒感數日苦痛凜凜殘喘若將澌盡無以進身於迎送之班明日亞歲起居尤係情禮之不容已而病不從心罪在虧分生不如死其臣之謂蹙伏兢惶恭俟處分伏乞聖明亟降嚴譴以安私心不勝幸甚取進止答曰省箚具悉卿懇未參何傷俟間視事仍傳曰此批答遣史官傳諭
정조 12년
景慕宮冬至祭親行敎是時進幣爵酒官行副司直鄭昌順奠幣爵酒官吏曹參議李祖承贊禮禮曹判書李在簡典祀官奉常正李壽咸宮司令姜世鷹執禮副應敎李敬五報尊校理尹致性大祝副司果韓用龜盥洗位禮曹正郞鄭㝡成兵曹正郞尹之鉉爵洗位禮曹佐郞安鳳來宗簿主簿李敬心掌牲令典牲主簿尹之衡贊者引儀崔珽引儀金東覽謁者引儀成雲柱假引儀申大復贊引假引儀李英孝兼引儀趙翰逵祭監監察鄭冣行朴喆源
정조 12년
戊申十一月二十三日辰時上詣景慕宮親行冬至祭入侍時行左承旨李時秀右承旨李亨元左副承旨趙衍德假承旨鄭東浚李敏輔記事官金孝建假注書趙台榮記事官李相璜金祖淳一提學金鍾秀檢校直提學徐有防李秉模檢校直閣徐鼎修待敎尹行任以次隨駕上具遠遊冠絳紗袍乘輿出協陽門藥房都提調金熤提調沈豐之副提調尹行元進前奏曰日寒頗劇早朝勞動聖體若何上曰一樣矣卿等留在本院也駕由建陽門詣明政門外降輿乘輦出弘化門至館前路降輦步過復乘輦敎曰儒生祗迎泮長何不押班委折知入亨元承命回奏曰泮長方在呈辭中故不得押班云矣上曰大司成許遞前望單子入之待下批牌招以爲押班迎送之地出駕前下敎詣景慕宮大門外降輦乘輿詣齋殿少頃出東挾門就板位行再拜禮詣宮內奉審訖還御齋殿命諸臣少退日暮時至亨元告環衛軍兵懸燈取稟上曰知道行祭時至上具冕服出東挾門入神門就板位行再拜禮詣盥洗位盥洗訖詣神位前三上香獻酌奠幣降復位行再拜禮復行再拜禮詣望燎位通禮告禮畢還御齋殿改具遠遊冠絳紗袍出齋殿乘輿出宮大門降輿乘輦詣館前路步過至弘化門外命出標信解嚴詣明政門外降輦乘輿由建陽門入協陽門還內諸臣退出
정조 12년
兼都承旨沈豐之藥院直行左承旨李在學坐行右承旨李時秀坐直左副承旨李亨元坐右副承旨趙衍德坐直同副承旨尹行元坐注書金孝建病一員未差假注書李貞運藥院直趙台榮仕直事變假注書申星模仕
정조 12년
大殿王大妃殿惠慶宮中宮殿內閣政院玉堂朝廷二品以上六曹堂上大司憲冬至單子問安答曰知道
정조 12년
以黃海監司狀啓金重憲事蹟詳採馳啓事傳于李時秀曰此狀啓令該曹問于大臣稟處
정조 12년
李時秀以分兵曹言啓曰司僕寺官員不爲趁門限入直似緣差祭扈駕相値之致而莫重宿衛之地有此闕直事甚未安敢啓傳曰知道
정조 12년
領敦寧洪樂性箚曰伏以親亨閟宮聖孝克伸寒曉將事玉體萬康時値一陽初復百福滋至欽頌欣忭容有其極第臣職忝本宮提擧尤當陪參於奔走之列起居之班而腰膂酸疼脚腿痿痺屢日調治轉益苦劇坐臥運動俱極艱辛左右抉擁宛轉床褥以此病狀萬無自力之望竟未趨參情禮俱闕伏忱惶隕無所容措伏乞聖明俯垂諒察亟降威罰以警具僚焉取進止答曰省箚具悉卿懇未參何傷安心調理仍傳曰此批答遣史官傳諭
정조 12년
戊申十一月二十四日申時上御重熙堂坐直承旨入侍時行右承旨李時秀假注書趙台榮記注官金鳳顯記事官李相璜以次進伏訖上命書領敦寧洪樂性箚批又命書公事判付訖命退承史以次退出
정조 12년
兼都承旨沈豐之坐行左承旨李在學坐直行右承旨李時秀坐左副承旨李亨元病右副承旨趙衍德坐直同副承旨尹行元藥院直注書金孝建病一員未差假注書李貞運藥院直趙台榮仕直事變假注書申星模仕
정조 12년
藥房都提調金熤提調沈豐之副提調尹行元啓曰節屆陽復禮展宮享移次經宿侵曉回鑾伏未審夜間聖體若何勞動之餘不瑕有損臣等今日率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 12년
趙衍德啓曰備邊司郞廳來言今日賓廳日次而翌日朝廷問安相値不得來會云矣敢啓傳曰卿等旣已翌日問安入來次對依例來會
정조 12년
傳于李時秀曰下直守令留待未下直守令一體來待上京守令催促還下送
정조 12년
趙衍德啓曰弘文提學徐有隣牌不進推考傳旨今方捧入而柑製命下之後如是違牌不卽擧行事甚未安更卽牌招何如傳曰允
정조 12년
趙衍德啓曰弘文提學徐有隣再牌不進推考傳旨今方捧入而柑製命下之後連事違召終不擧行事體所在誠極未安所當更請牌招而係是一日三牌何以爲之敢稟傳曰更爲牌招
정조 12년
李在學啓曰弘文提學徐有隣旣已承牌奎章閣提學金鍾秀藝文提學吳載純一體牌招同參考試何如傳曰允
정조 12년
趙衍德啓曰藝文提學吳載純牌不進推考傳旨今方捧入而同參考試自是法典如是違牌事甚未安更卽牌招何如傳曰允
정조 12년
傳于趙衍德曰科次入侍
정조 12년
趙衍德以戶曹言啓曰西部當日分排三十一契三千五百六十六戶倍給合木綿七十一同十八疋分給之意敢啓傳曰知道
정조 12년
趙衍德以刑曹言啓曰昨日動駕時雜鐵廛市民柳宗郁等擊錚於衛外故取考其原情則以爲中方鐵以外邑鐵店所産主管無廛故渠等載錄市案而冶匠輩買得於渠廛打造成器則渠等還爲買得於冶匠處各專其業彼此資生矣年前冶匠輩別生專利之計自外邑入京鐵商中間邀執藏置射利被捉於渠等以亂廛勘律則冶匠以此含憾誣訴京兆以非理見屈又訟於備局本署刑曹三處見屈則冶匠輩所當自新之不暇而昨年至煩天聽冶匠等爲中方鐵主人而渠等將至於不攻自罷之境矣冶匠等手造成器不爲和賣於渠廛各其冶爐爛漫列賣雜鐵新廛偃然角立渠等則賣買無物作一失業之民上不得以養父母下不得以育妻子孔慘景色姑不足恤而竊念各廛市民之物種混是工匠手造之物則如冶匠之類皆稱手造都執專利不賣市民哀此市民以何物爲業資生乎百餘市民一朝撤罷渙散人情痛迫冒瀆呼籲伏乞冶匠等列肆專利之弊特令禁斷依前和協互相買賣均被生活之澤云矣昨年九月臣待罪秋曹時冶匠輩以中方鐵事與雜鐵廛相訟取考市案論理草記因批旨決給于冶匠處矣冶匠輩發憤于前日爭訟凡係新造鐵物一不許賣于廛人而列肆爐前奄成大市之故廛遂失業竝與市案所載鎖鑰鎌子而不得霑漑廛名之不攻自破誠如渠輩所供中方鐵旣專屬冶匠則成器買賣與廛分利恐合均平之道而自前此輩血爭爲事不相屈下訟于備局又訟于京兆又訟于臣曹止鬧纔一歲釋然復起勢不可遏循例決折恐未必服其心而解其紛令備局會議于貢市堂上該署提調論理稟處何如傳曰允
정조 12년
前郡守李胤馥疏曰伏以一陽初動方膺泰來之期衆休滋至將覩離明之慶欣忭彌深顒祝政切仍伏念臣以遐土疎蹤幸際明時濫通仕籍猥叨郡符榮寵極矣私分過矣雖被拔擢之恩猶蔑絲毫之報耿菀逾激愧恨交逬粗懷葵芹之忱妄效芻蕘之言非昧越樽之嫌竊慕獻藝之規敢以所當見聞於本土者略此仰陳惟聖明少垂察焉粵昔檀君首出西土君臣之義雖已肇創蚩蠢之俗猶未革祛一自箕聖來莅平壤之後演以九疇之敍設以八條之敎皮卉變爲衣冠樸貿化爲禮讓彝倫明於上聲敎訖於下我東方禮樂文物燦然備具小中華之稱固其宜矣然則箕聖洪範之敎不獨爲西周八百祀升平之基亦可爲東國億萬年賁飾之休而若夫洪功盛德大有以啓佑我後人則陵寢守護太牢永享實是古今之通誼也夫何千載之後箕聖之陵稱之以墓箕聖之祀用以小牢殿內只有本孫監護之名陵上元無別檢參奉之官國人視之反不如羅麗始祖也耶噫牧丹峯下宿草未掃崇仁殿上典祀無豐路人之過此者莫不咨嗟識者之論此者擧皆慨歎臣謂箕聖之功德明如日月深如河海正合於百世不祧之規則松栢仙陵必置守護之官春秋大享亦用太牢之典一以慰在天之靈一以明有國之禮恐合事宜且以嘉山形便敢此仰達邑之西有曉星嶺嶺上卽古城基而廢壞有年修築無人此誠有識之所甚慨惜處也蓋以山勢言之鳳頭高山實是天作之險而左落爲白龍靑龍右走爲兄峯弟峯峯外淸川大定合流周圜此豈非東國之大藩籬耶以地形觀之曉星峻嶺眞是天府之地西自龍灣東至駒峴靑天大道直穿是嶺磅礴一氣巉巖四塞亦豈非西門之壯鎖鑰耶朝家之置防守營於本郡良有以也其險如此無以城守則設有胡騎之長驅不足恃嶺阨之勢烏合之卒無異曉星之散螳拒之勢必有解瓦之患雖有頗牧之智其將坐而受縛矣地利如彼築城以禦則七里之郭便是金湯之地百雉之險殆同鐵甕之固一夫當關萬夫莫開縱有完眞之强其能飛而踰嶺乎大抵築城之要水與木石俱備然後可以營之今夫嶺上有二池二溪九十九井則不待疎勒之湧泉矣嶺外十里靑松簇立則樓譙版堞材瓦之費不足憂也嶺中四面白石碁布則轉移負致來往之勞亦何有哉邇來兵營丕擬經始五百兩錢付置本郡則亦足爲築役之一助矣城地周回不過四千二百五步則築力比他不甚大段而戶曹及本道兩營各邑依例助給則此城之役可期不月而成之且金川靑石洞亦可謂天所設險而高峯揷雲雜木如簀其間平地只開一大路此所以丙子胡酋猶豫訝惑先探後入者也此處築城又爲防守長策而山上只增樓堞路中但立樓門則守城之要似有百勝於洞仙臨津諸城矣且以龍川邑勢言之右挾鴨綠長江左橫龍灣大路邑之西南潮水出入殆爲數十里正宜堤堰蒙利處也至若灣府境內沿邊築筒作畓數百石落居民密布仍爲新成里又有防秋之備自前胡人不敢東漁於灣境此則故相臣李宗城之所嘗經始而灣民之不供結役迄今蒙澤者也惟此本邑一面空闊正如落牙齒樣況又潮汐因緣往來可合漁釣而其相對處有鹿島薪島皆是胡人之所嘗萃藪販漁處也向來本島愚民喧騰訛言騷擾奔竄其時列邑守令皆被罪罷仍有朝家申飭另加防守幸得鎭安而胡性逐利乍往乍來則又安保其來頭之不如是也雖無平日淵藪之聚或似有近境漁釣之弊玆豈非國家之最可關慮處耶蓋本邑此處非但關防要地元來土品腴沃無比一懇則爲上上畓其爲民利不啻萬萬仍此而居民許多防守嚴飭則蠢爾胡醜亦當憚壓而不敢近矣臣謂龍川兩島對處一如灣境築筒移民一以爲醜虜防禦之策一以爲生靈計活之地千萬幸甚且夫昌城昌洲鎭卽道內要害處也此鎭之距艾峴井嶺爲一百五十里距本邑爲四十里而狄踰嶺之脈如襟高圍至此乍低鴨綠江之流若帶環抱至此最淺正是大嶺間平地通豁處也故丙子胡騎不向灣境直驅昌城如升虛邑者良以此耳山水之勢旣低且淺況又秋冬木葉盡脫氷堅可渡之時脫有事變其將何以禦敵乎坐鎭僉使有何熊羆之材力以制鐵騎木韉耶沿江小堡有何堅利之甲兵以當强弓勁弩耶此實爲識者之大可寒心處也顧今維保之策亶在於罷鎭置營而臣謂本道兵營秋冬則移於昌洲否則別置一營將使之鎭壓猶勝於僉使足可爲萬全之計矣且宣川東林築城以後特置中軍蓋以左峴禁松蔚然成林足爲防守之地故耳近年以來廢中軍置別將而只以武出身取才居首者自兵營差出故所謂別將雖無智略無履歷年少口乳之類射或居魁則仍充是窠此或爲勸武之一道而然而力不足以檢束軍校威不能以指使卒伍雖在平常之時猶有僨事之慮況當事變尙何望制敵之策乎當初設置之際必有關和之已定則臣謂東林之城依前置中軍而擇差老成持重之人以爲嚴守籌邊之地恐合事宜臣頃於辛丑年待罪泰安時以海南稅船見破事果有目覩者玆以附陳焉蓋本郡之安興水口卽我國之第一險洋也石确巉巖水波洄泬其間一條水路僅可容船而南來稅船率多致敗於此處自本邑雖有指路小船前導而水口之於邑底相距爲四十里則猝然沈沒之際遠地官力已無及矣或海霧昏暗颶風衝突之時在傍指路船雖百般善導亦末如之何曾於僉使在鎭之時如有稅船臭載之患則與地方守令同被罪罰故凡於指導之役實有協力之效矣自夫罷鎭置營之後稅船之利涉與否初不與水使相關臣於其時適到水口有一船漢拍掌痛哭奔告曰稅船幾乎沈沒乞活衆命曰汝何不先告水營乎曰俄已泣告則曰此本郡所關非營所知仍見驅遂而出云遂促召本郡船五十餘隻急往力救倖免全沒見失之患而果如船漢所告則安興水口置營可乎置鎭可乎移營之計特爲防禦水賊而鎭官雖微亦有陰雨之備況此南來稅船爲百官頒祿各人貢物所載而每年水路皆由於此則其所緩急共濟之力尤當如何臣謂安興水口一依前樣留置僉使以爲竝力善護之地恐合事宜臣之父子偏蒙國恩圖酬一念有倍於他玆不避鈇鉞之誅敢效塵刹之報焉省疏具悉爾以鄕外之人陳此道內事情其心可嘉許令廟堂稟處
정조 12년
戊申十一月二十五日辰時上御誠正閣藥房入診大臣備局堂上引見入侍時都提調金熤提調沈豐之副提調尹行元檢校直提學徐有防假注書李貞運記事官李宗烈記注官金鳳顯醫官徐命緯李翊臣卞觀海張宅祚左議政李性源右議政蔡濟恭行司直金華鎭右參贊鄭好仁延豊君李𡊠禮曹判書李在簡知訓鍊李柱國行副司直鄭昌順刑曹判書尹蓍東行副司直金尙集李秉模沈頤之徐有大開城留守李致中行左承旨李在學行副司直金持默行副護軍趙心泰副校理林道浩右副承旨趙衍德事變假注書申星模以次進伏訖熤等曰徹宵將事侵曉回鑾當寒勞動之餘聖體若何上曰一樣矣熤曰王大妃殿湯劑進御之後諸節更若何上曰漸向差復矣熤曰惠慶宮氣候若何上曰一樣矣上曰入侍班次當有先後之序今日是診筵則藥房班當先入而次對承史之先於卿等者有違格例承旨於此等易知之例若是曚然雖曰小事不可無警責矣性源曰入侍班次藥房當先之而今日則次對班爲先臣亦訝之而未知何故矣上曰此或是司謁先傳引見之致乎性源曰司謁果先傳引見矣上曰若然則此非承旨之過也且入診次對各有班次則雖緣司謁之誤傳而藥院班之與次對班同入亦涉如何矣熤曰臣不能致察徑先同入誠惶悚矣上曰此是承旨之失也於卿何有哉性源曰藥房入侍之命先下而臣等先入誠不勝惶悚矣上曰旣是司謁之誤傳則於卿何有哉上曰當該承旨推考出榻敎上曰當該司謁令攸司從重科治出榻敎熤曰勞動之餘合有診察故敢達矣上曰不必診察矣上命熤等先退上曰他承旨入侍出榻敎同副承旨尹行元承命進伏性源曰頃因洪州居李大云西部居金在深等聲錚原情洪州船弊矯救之方論理狀聞事自秋曹因傳敎行會矣卽見忠淸監司洪檍狀啓則以爲本州上納之欠縮比他邑最多故船人厭避之弊島民捉船之苦實爲痼瘼而其欠縮專由於舌盒斛子之致蓋本州自戊子創設舌盒斛子斛上雖曰竝入於斛內而其實十五斗外斛上條一斗五升未能準數徒存其名今若依京江船人之願改其斛子爲十五斗容入斛上條則以斗別捧則斛上無混淪欠縮之患船人厭避島民捉船等弊可以不攻自破祛弊之方無出於此請令廟堂稟而分付矣本牧此弊誠不可不矯梂而今若改造斛別量斗則其所矯弊反歸加斂且律度量衡元無彼此同異之分洪州之斛行之已久比他邑未必偏小正供體重捧上裝發之際守令苟能親執照檢俾不得容奸則船人逋欠之弊似不至難支船人逋欠旣小則島民捉船之苦亦不至如前此不足上煩朝家置之何如上曰右相之意何如濟恭曰船人之不欲運洪州稅穀抵死謀避果如道臣狀啓中論列者矣今若依船人之願破去其流來舌盒斛所謂斛上條以斗別捧則雖無加斂之名民之所納安得不比前有加乎此非朝令所可指揮至若爲有船弊欲有所別般矯救則忠州已事一猶過矣安可邑邑而行之乎此等事惟在守令盡心民事隨處釐革之如何恐不必上煩朝廷矣上曰惠堂亦陳所見可也在簡曰此與向來忠州事相同事係加斂非朝家所可指揮矣蓍東曰事係加斂則誠難矣而洪州稅船之弊亦不可不念矣上曰依爲之出擧條上曰舌盒斛子是他邑所無之例道臣狀啓亦必有料量而然矣然其斛子改造與否此非自朝家知委之事雖以忠州已事言之亦無著效則豈可於洪州而又行此例乎濟恭曰若爲船人之弊有所變通則非但洪州而已三南亦將復然安可人人而惠之邑邑而行之乎洪州此弊其來久矣以臣所覩記故參判吳光運爲洪州牧時欲釐此弊出給穀物於船人以爲定式行之未久旋卽罷之此亦行不得之事而然也大抵他邑船之臭載則地方官之被罪誠爲痼弊以是之故沿邑守令年年遞改官無固志民則受弊矣蓋臭載之患專由於本倅晩爲裝發之致也七八月風高之時始爲裝載則臭載之患勢所必然而至於論罪也獨使地方官當之者事甚矜憫矣旣行之法雖不可猝然請改而若使晩裝之本倅先被重典指路之守令只用次律則庶乎輕重之得當矣性源曰晩爲裝載之守令自前未嘗不論罪矣至於沿邑守令數遞之弊誠如右相之奏而第正貢事體至重若於地方官少緩其律則臭載之患尤非前日之比不可以數遞之爲弊有所闊狹矣江華雖是水路之最險者而臣於年前待罪時見之則以指路官之善爲護送無臭載之事以此言之則亦在地方官擧行之如何矣濟恭曰晩裝之弊亦由於船隻不足之致或以一船而至於三運四運者其委折亦果如是矣濟恭曰廟謨卽軍國之務豈不重也而若論先後之序則此猶屬事爲之末也人君一言一動何莫非體天而今當陽復之日妙契默悟此正其會蓋上天以貞則復元成歲功而其所以復之者不出於純亦不已四字而已雖然純亦不已惟天能之下聖人一等則不可以與於此矣殿下臨御一紀去益勵精凡所以裁決事務立經陳紀者無一言之或有遺漏無一事之或有罅漏如臣之名以輔相者有何衮職之可輔乎雖然考諸史策雖號稱明君哲辟中晩之政輒不及初年蓋國事稍定頭緖則心以爲吾治已成無所事乎憂勤臣鄰奉令承敎則皆可以凌侮無所事乎忌憚於是乎一驕字乘之苟驕矣前日之勵精者不期壞而自壞而治法遂荒亂矣臣之平日望殿下者固不在於下聖人一等則先事之戒不必以十漸爲慮而當此天道貞元之機區區下忱不敢不以純亦不已仰獻聖而益聖之資殿下念玆在玆無一日之或弛無一刻之或息則可以無乖於貞則復元之義而若如廟謨之應行者不過擧而措之矣上曰卿言甚好當體念矣在簡曰因孝昌墓官員所報本墓所內案山以牛滿山定界守護事發關畿營矣卽接本道回移則知委本縣親審摘奸後定界而山內有七十餘民戶三十餘墳塜云莫重墓所內案民戶與墳塜不可以仍置明年道伯春巡時親審其形狀聞稟處何如上曰依爲之人戶民塜豈可擧論乎來頭看審時令道伯知悉此意可也出擧條命書傳敎曰弘文提學牌招儒生通方外上曰差使員下直守令同爲入侍宗烈承命出與肅川府使林永老朔寧郡守黃昌源珍山郡守尹㬘平海郡守趙義鎭豐川府使張成漢偕入進伏上曰守令以次進前永老等進前各奏職姓名訖命退諸臣以次退出
정조 12년
戊申十一月二十五日巳時上御重熙堂左副承旨入侍時左副承旨趙淵德記事官金孝建尹行任金祖淳以次進伏訖上曰弘文提學牌去來催促命書傳敎曰左承旨與弘文提學持此書題偕往泮宮試取以來命退承史以次退出
정조 12년
戊申十一月二十五日巳時上御重熙堂左副承旨入侍時左副承旨趙衍德記事官金孝建金鳳顯金祖淳以次進伏訖衍德曰適因言端敢此仰達矣軍門推次之法自來至嚴而況前後飭敎又不啻諄複則再昨日出宮時臣等適於班次見壯勇營陣上有一堂下將官對堂上將官送令旗卒非但不爲聽從乃反盛加咆喝所見駭悖傍觀驚怪臣未知本事委折之如何而卽以外面觀之極爲可痛臣等送隷問之則該將官卽哨官丁彙泰堂上將官卽把摠申鴻周云該哨官丁彙泰照法重勘以嚴師律斷不可已而兵房之不能節制把摠之平日見輕俱不可無警從重推考何如上曰新設營門紀律宜先修明不可以微事歇看該兵房則不過一時兼察勿論該把摠爲先記過該哨官爲先汰去待用刑嚴棍以懲日後可也命退諸臣以次退出
정조 12년
戊申十一月二十五日初更上御誠正閣科次入侍時右副承旨趙衍德假注書趙台榮記事官李宗烈記注官金鳳顯奎章閣提學金鍾秀弘文提學徐有隣藝文提學吳載純對讀官校理李東稷修撰金啓洛以次進伏訖上曰限前所捧爲幾軸乎有隣曰爲四百三張矣上曰更以初更五點爲限仍爲收券過限後承旨卽爲入來事分付賤臣承命出傳命有隣進考上曰拆榜似致夜闌入直兵曹郞廳召入以爲對讀卿等分考可也賤臣承命出與兵曹佐郞李福潤偕入進伏鍾秀載純承命分考考訖命書等題以次拆榜命書傳敎曰柑製居首生員洪樂敏直赴殿試之次進士嚴耆直赴會試之次進士李敬參給二分之次幼學李文會給一分次上幼學南喆寬進士朴長鉉生員金處巖幼學李毅遠柳曮吳桂秀趙學春辛履奎尹大烈嚴裁李志淵進士禹景謩生員睦黃中幼學李仁謙各紙二卷筆五杖墨三笏賜給命退諸臣以次退出
정조 12년
兼都承旨沈豐之遞差傳旨未下行左承旨李時秀病右承旨李亨元遞差傳旨未下左副承旨趙衍德遞差傳旨未下右副承旨尹行元遞差傳旨未下同副承旨南鶴聞守廳注書金孝建病一員未差假注書李貞運藥院直趙台榮仕直事變假注書申星模仕
정조 12년
傳于南鶴聞曰左副承旨入侍
정조 12년
備忘記疏批略申本意而本事姑捨是右相收議筵奏不過一時參差況自有所見而然則今此疏本遣辭下語太無顧藉直驅之黨惡之科其在敬大臣之義不可不重勘刑曹判書尹蓍東爲先施以不敍之典
정조 12년
兼都承旨臣沈豐之右承旨臣李亨元左副承旨臣趙衍德右副承旨臣尹行元同副承旨臣南鶴聞啓曰伏以臣等卽伏見備忘下者有刑曹判書尹蓍東不敍之命臣等相顧愕眙實不敢知殿下何爲而又有此過中之擧也噫嘻德鄰疏語之凶憯逆節之彰著臣等前疏略已仰陳而未蒙允兪之音尙切抑塞之忱迺者尹蓍東一疏出於擧世緘默之中明大義於幾晦折亂萌於方來庶可見人彝由此而不墜國綱賴是而復振則以聖明樹綱常來忠讜之盛德固宜留神嘉納而乃反不少體諒過加摧折豈不有歉於大聖人容直之量乎雖以語及大臣有此處分而隄防莫嚴義理斯係則豈可以事關大臣有所顧忌而不言乎臣等職忝出納事當封繳以還而義分是懼難以頒布憂慨轉深不容終默玆敢相率陳情伏乞聖明穆然深思亟寢刑曹判書尹耆東不敍之命焉惶恐敢啓傳曰知道不敍猶末勘卿等豈敢如是容護乎
정조 12년
記事官李宗烈書啓臣敬奉聖諭馳往傳諭于南部廣通坊二間屛門契議政府右議政蔡濟恭所住處則以爲臣於昨日筵退之後冷痰挾食殘命如綫若不保時刻賴灌藥物幸而不絶而見方昏囈不省千萬夢外忽聞史官來臨若存若亡之神精尤不覺顚倒失常衾裏俯伏艱讀聖旨始知有尹蓍東參論之疏而乃聖上以臣處義至煩淵衷反覆於十行之中諭之以報予殊知殊遇頓首失聲益恨此生支離又使朝廷生出風波仰貽至尊之憂也噫臣行己無素動輒絓罔今又以初不相干之事遭此罔極之誣求死而已尙何論官職出處而臣雖震剝之中別有痛恨者存焉伏念我殿下一政一事罔非出於繼述先大王之意故本事處分之際亦以先王之心爲心爲敎何嘗於辛壬大義理隄防有所或忽也哉今其疏語拖及於不敢言之地欲使殿下不得復有所敎令此其意特殿下之計也彼獨不念臣分之萬萬不敢出者乎臣衷情所激不敢隱於殿下之前本罪之外又添一罪而亦何可恤也四大無以運動不得走伏金吾席藁私次恭俟威罰之加而已矣敢啓答曰知道
정조 12년
傳于李亨元曰左承旨聞有實恙許遞前望單子入之待下批牌招察任
정조 12년
承旨前望單子入之南鶴聞落點
정조 12년
尹行元以禁衛營言啓曰來己酉二月當入番右部前司屬全羅道五哨軍兵來正月二十五日京中逢點依例準二朔立番之意本道監兵使處預爲知委何如傳曰允
정조 12년
尹行元以禁衛營言啓曰來十二月當八番中部後司屬原春道五哨軍兵逢點實數六百五十二名已爲點閱整齊來十二月初一日與內外各處入直將官軍兵等依例替代後舊軍放送之意敢啓傳曰知道
정조 12년
尹行元以御營廳言啓曰本廳來己酉二月三月兩朔應立右部右司屬忠淸左道五哨軍兵正月二十五日京中逢點二月初一日與中司軍兵當爲替代立番趁期調送事本道監兵使處依前知會之意敢啓傳曰知道
정조 12년
尹行元以御營廳言啓曰本廳來十二月己酉正月兩朔應立右部中司屬忠淸左道五哨軍兵六百七十名已爲逢點整齊矣十二月初一日與左司軍兵替代立番後舊軍放送之意敢啓傳曰知道
정조 12년
尹行元以扈衛廳別將以大將意啓曰別將趙文彦親病危重情理難强今姑改差何如傳曰允
정조 12년
刑曹判書尹蓍東疏曰伏以臣逆順義理卽天經地義民彝之所係也王者於此雖峻爲之防猶懼其未足以永絶亂臣賊子之變一或有踰焉則國不國人不人而危亡隨之可不懼哉乃者德鄰罪名蕩滌之命臣不勝驚惋憂慨之至而初猶未聞凶疏措語泯默至此及從掌故家得見其全本則不覺髮之豎膽之掉而未忍竟其讀也臣以受恩罔極之蹤何敢以出位爲嫌不一陳於黈纊之下哉噫嘻痛矣其疏中凶悖不道之語不一而足始也藏頭隱暎隨處插入終則肆口詬罵和根露出曰正名也曰無意求位也曰兄不兄弟不弟也曰倉卒之日掩涕登阼遂專聽斷也曰宮殿邃嚴星斗闌干眞性在中良心見前也其爲陰慘叵測直是梟腸獍肚中噴薄來者而鏡虎益昌之鞫乃歸之於未堪多難亂獄滋豐建儲授受之光明乃引舜禹之有天下而不與至謂之後世昏庸之主不克其私心其侫倖之臣納交而要功爲私人而施私恩其外盡其當然之則全其秉彝之天百世在前千歲在後等句語無一非眞贜斷案殆有浮於鏡億之聯疏敎文實先倡於麟亮之稱兵傳檄惟我先大王深燭其陰兇情節爲戊申嚆矢之實狀雖以含垢包荒之聖德洪量旣鞫而竄之又於德鄰孫進道之庚辰科拔榜也臺疏批旨至許以義理森嚴而依施焉式至今丹書未泯鐵案昭垂則況以我殿下聖孝出天闡揚繼述之美義理隄防之嚴靡極不用無微不燭八方聽聞翕然歸仰而今於亂逆源頭之地乃爲先入之言所誤將不免爲王政之失聖德之累而使凶醜餘孽雀躍而增氣嗚呼尙何言哉具瞻之位匡救是責今反先之以嶺儒自爲後殿嘗試之慫慂之非不知召號之爲兇魁薦引而藉以爲重筵奏收議心跡莫掩彼其受先王奬拔之恩荷殿下再造之慈而忍如是耶噫星霜屢換世道嬗變千奇百怪殆無所不有而又豈料己戊遺種昌熾窺闖以售其陰計以亂我邦家乎其兆已見其勢漸張來頭之慮將不知至於何境臣竊爲之痛心也至若黃翼再之賊招丁寧負犯深重而比德鄰猶屬薄細臣不暇竝論伏願聖上遵羸豕躑蠋之訓念蟻孔滔天之戒淵然遠覽穆然深思亟收德鄰翼再復官之命使兇圖屛龍奸萌逆折實宗社臣民之幸也臣萬死一生身不己有値此存亡之機輒犯妄言之誅亦望亟治臣罪狀以警具僚焉答曰省疏具悉向者趙德鄰事處分先朝下敎昭載記注予則只欲仰述而已諸臣見記注者必當釋然大抵辛壬大義理大隄防予所闡明而遵守豈或不及於今日廷臣乎乙亥國是大定後又有先朝下敎此亦略及於日前傳敎中今何必更言乎至於庚辰年趙進道削科事實李判府以承宣俱經入侍入對必有所記有況筵敎及書批俱在日記予豈無商度而然仰述之故不得已有今番處分矣全篇精神都在右相凌踏備至不可以言事寬恕矣
정조 12년
戊申十一月二十六日辰時上御重熙堂左副承旨入侍時左副承旨趙衍德假注書趙台榮記事官李相璜金祖淳以次進伏訖上曰庚辰年趙進道削科時日記持來賤臣承命出持入上命入之命退承史以次退出
정조 12년
兼都承旨沈豐之遞差傳旨未下左承旨未差右承旨李亨元遞差傳旨未下左副承旨趙衍德遞差傳旨未下右副承旨尹行元遞差傳旨未下同副承旨南鶴聞遞差傳旨未下守廳注書金孝建病一員未差假注書李貞運藥院直趙台榮仕直事變假注書申星模仕
정조 12년
傳于南鶴聞曰承旨前望單子入之
정조 12년
承旨前望單子入之曺允大落點
정조 12년
傳于南鶴聞曰新除授承旨牌招察任
정조 12년
以左承旨曺允大牌不進罷職傳旨傳于南鶴聞曰許遞前望單子入之
정조 12년
傳于南鶴聞曰昨見書啓知有所愼右相家遣御醫持藥物看病
정조 12년
以御醫右議政看病書啓傳于南鶴聞曰內傷挾外感疏導解表兼試竝行則寒痰之結屯自可消散老人氣方常時雖康莊食治幾至全却云爾則稍待通利先着力於扶元之功爲可目下症樣內傷雖似較緊煩氣平冒之效養胃湯似勝於六君子湯以此意問于主家夜間動靜早卽書啓書啓措語太欠分明後勿如是可也
정조 12년
以全羅監司狀啓貢保布以純錢代捧大同木詳察民情量宜闊狹事傳于南鶴聞曰諸道狀啓何時入來則本道獨如是遲滯雖未知事實之如何捧布之差員上京代錢之形止無皁白該道擧行之稽忽極爲駭然當該道臣推考令晩頒則安知無令前準備令後還推之弊乎如是而實惠豈能下究續此別遣按廉之行欲施懲一之政此意嚴飭行會本道不但如此所謂分數之嶺南果難弭慮以半疋半半疋分徵之際民豈蒙實惠亦以此意嚴飭嶺伯第先謄關列邑俾各知有從後考察之擧事令廟堂知悉分付
정조 12년
南鶴聞以戶曹言啓曰南部六十契五千一百五十一戶竝給倍給合木綿一百二同三十八疋分給之意敢啓傳曰知道
정조 12년
行左承旨李時秀疏曰伏以臣昨因賤疾適苦夙退私次晩始得聞在院諸承旨以前秋判處分事聯陳再啓力請反汗而不惟不賜開納至以深夜瀆擾辭旨截嚴旣却其啓又遞其職院中一空聽聞憂惑不意聖明之世有此過中之擧也臣雖未及隨參於啓末而其事則大義之所關也其言則公議之所同也向者繳納與陳疏臣旣同聲而聯名則今日諸僚之言卽臣之言也責罰之下義無獨殊略有短章仰瀆崇聽伏乞聖明亟命同勘以安私心不勝幸甚
정조 12년
以行左承旨李時秀上疏備忘記諸承宣遞差傳旨不但姑未啓下左承旨旣呈病在家有何獨漏之嫌乎況今番處分自有關係凡事皆從後施行趙進道事處分時入侍承宣卽此承宣之父此承宣雖在院義不敢隨他不識本事者有所開口云云病旣如此本職許遞辭疏還給
정조 12년
大司憲金載順疏曰伏以臣昨伏見傳敎下者有前刑曹判書尹蓍東不敍之命臣於此竊不勝憂歎之至噫彼德鄰凶言卽一耉輝之影子鏡夢之傳神此賊禽蹤實有關於國是人彝之晦明臣疏之前後請寢亶出沬血之義意雖憂憤而言未剴切兪音尙閟愚衷益激迺者重臣一疏言臣之所未及言憂臣之所未及憂其言則扶大義也其憂則折亂萌也嚴正痛快庶免國無人之歎自顧蕪說臣方愧死之不暇竊庶幾言能格聽效在轉圜豈意聖明不賜開允反加摧抑若是其過中耶固知處分特出於敬大臣之意而莫嚴者義理也所重者隄防也若其筵奏臣未得聞知而只以其收議而言之手勢自露心迹莫掩重臣所論列者蓋已劈破其頭腦掀倒其窩藏雖使自爲之說決無以解公議之惑乃於書啓之中敢以持之一字眩亂把矣遣辭之無嚴尤極駭惋而遁辭作而其情可見臣謂持之一字不在於他而在其人也今若以論及大官而反罪言者其爲方來之憂容有極哉伏願聖明穆然遠覽還收尹蓍東不敍之命以光聖德不勝幸甚答曰省疏具悉矣
정조 12년
以大司憲金載順上疏傳于南鶴聞曰觀此疏辭以趙德鄰比之於耉輝之影子鏡夢之傳神是果成說之說乎從此亘古今所無之凶賊亦可容議於蕩滌秩乎營護雖急引喩失當顧其爲罪焉逭重勘乎大臣卽予所敬禮而今忽托以言事侮辱之侵攻之甘爲重臣之後殿此猶不足拈出書啓字句向大臣極意醜詆如是而朝廷尙曰有國綱乎昨見右相書啓遣辭之爽豁勁壯看來不覺神聳上而發揮中而辨釋下而捍禦一啓之力可敵千斤似此風裁氣力使今人見之無非媿赧媿赧𢥠魄處則尙以何心有此刺口乎由前而有妄擬之失由後而犯無難之罪不可以言官待之大司憲金載順亟施削職之典
정조 12년
掌令趙貞相疏曰伏以自有天經地誼以來嶄然而尊者君綱也截然而嚴者君綱也爲人臣子之不敢凌不敢壞者君綱也今此尹蓍東之事出而必欲凌而壞之不有其嶄尊而截嚴如此而尙可謂有臣分乎哉惟我聖上特下趙德鄰黃翼再罪名蕩滌之命者亶出於繼先志述先事之盛意也噫彼蓍東之力沮不已期於角勝昨送其姪大鬧泮中今投一疏直驅亂逆朝家處分視之如無今日北面於殿下者何敢若是聖敎昭晳皎如日星招致嶺儒諄諄面命使之抱掃鄕里家蹈戶舞大霈旁流惠化洋溢聖意所在果何如矣而柑製設場之日多士咸聚之際呼聲動地云以嶺南全一道鳴皷聽聞危怖光景驚駭其所以一竝致討者俱是我聖上慰諭命送之士也且伏聞嶺儒治疏之時太學謹悉二字無難書給上言判下之後忽然鳴皷有此聲罪疏中之言卽上言內辭也初何以謹悉後何以施罰以此推之則彼之所怒非眞在於嶺儒而其姪則一邊鳴皷而肆氣其叔則一邊呈疏而抗命視若自己之私喜怒凌踏詆訐二路竝進彼雖欲氣勢把持而獨不知有君綱之至嚴且截乎趙德鄰本事則已蒙聖明之昭伸無餘十行絲綸字字明示則如臣顓迷何敢容喙於其間而先朝下敎旣引朱子封事以證其無他今我聖敎專在於仰述而猶且齕齕爭執者豈非角勝君父者乎故相臣之爲委官時一心平反至謂之幾害正人則其情之可恕其疏之無可罪者必有所明知矣故大臣體國之心如是其公乎若或一分有礙於辛壬大義理則豈如是協贊聖意以至白放之境哉先朝之同燭如是殿下之昭釋如是故相臣正人之稱又如是而彼迺勒驅之以亂逆源頭則其眼無君綱將欲售其角勝之計而後已如許抗君命之類爲先施以屛裔之典以肅君綱斷不可已也臣本以愚鹵昏聵之質冒居耳目之任不當蹲據之情已暴於前疏而痰癖賤疾當寒添劇呼吸難通蠢動無路以此病狀何敢一日仍冒於臺端重地乎伏乞聖明亟降鐫改之命以安賤分焉省疏具悉尹蓍東屛裔事過矣引諭之不當大官之侵侮其爲罪豈止不敍薄勘而爲右相地未免漫漶觀此所論始覺處分之太寬叔姪之一邊呈疏一邊鳴皷殆作家間私喜怒者大是妄擧爾所謂二路竝進云云可謂着題語前判書尹蓍東加施削職之典近來泮儒之替行言責之任已屬士林之羞恥至於今番擧措而駭怪極矣當該儒生爲先勿限年停擧柑製之日呼聲動地云則泮長亦豈不聞聞而不禁烏在其師儒之義乎當該大司成遞差爾其勿辭從速察職
정조 12년
副應敎李敬五副校理林道浩李東稷修撰李尙度副修撰金啓洛等箚曰伏以臣等日前以罪人趙德鄰罪名蕩滌事略陳短箚請寢成命而誠淺辭拙未蒙允兪抑鬱惶恧歷日冞切蓋其凶疏旣在久遠臣等未見全本只聞凶憯之一二句語故略論義理之關係未及源頭之劈破迺者前判書尹蓍東之疏出而其旨意之陰慘辭語之悖逆於是乎彰著無餘矣噫嘻渠亦我東臣子也抑何心腸倡出叵測之凶言甘作諸賊之前茅直與鏡虎麟亮一串貫來則論其負犯特一未伏法之巨慝也斷案已成丹書尙在則到今年久之後遽議疏釋已是失刑之大者而重臣之疏反施譴斥喉院之啓一例違拂臣等相顧愕眙繼以悶菀噫以殿下之明聖凡於義理攸係隄防所關未有不至嚴且正而只緣寬大之德過於恢蕩至使此等凶孽亦被全釋之典其爲世道之憂容有極哉此箇義理炳然易知則具瞻之地尤當嚴於秉執而當初收議旣涉漫漶昨陳書啓又極噴薄其眞以德隣之疏謂無可罪之端而然耶臣等竊不勝駭歎也伏乞聖上亟寢德鄰罪名蕩滌之命仍從昨日喉院之請以光來諫之聖德焉取進止答曰忽以一事再發於旬日間是何所據乎至於引喩之不襯必由識昧學淺雖不欲深責顧其職名得無靦然似此經幄之臣宜令識進學進後出入講論之席爾等本職今姑改差退修三餘之工
정조 12년
兼都承旨沈豐之遞差傳旨未下左承旨未差右承旨李亨元遞差傳旨未下左副承旨趙衍德遞差傳旨未下守廳右副承旨尹行元遞差傳旨未下同副承旨南鶴聞遞差傳旨未下注書金孝建病一員未差假注書李貞運藥院直趙台榮仕直事變假注書申星模仕
정조 12년
趙衍德啓曰大司憲未差執義申禹相未肅拜掌令任希遠趙貞相持平趙恒鎭柳星漢竝呈辭監察茶時之意敢啓傳曰知道
정조 12년
趙衍德啓曰玉堂上下番俱空事甚未安修撰宋翼孝在外應敎成德雨校理尹致性李益運副修撰李太亨竝卽牌招以爲推移入直之地何如傳曰竝許遞前望單子入之
정조 12년
邊致翰書啓右議政蔡濟恭病症大槪脈度左右三部如前沈遲結痰則或上或下無時作梗雖以今夜言之二更前稍似安靜三更後種種作痛而方痛時則命骨下如小瓜樣者輪囷橫縱按摩頗力則閃忽避匿此是痰積而當寒用事之致竟夜所進只是米飮二甫兒而此亦欲嘔艱定眠睡則不得交睫正氣散旣無顯效故議于主家養胃湯今方煎用之意銓次啓達傳曰胃口積氣之一向侵苦重按則閃忽避匿云者皆由眞元未旺然不攻病氣先扶元氣未必鎭長責效主家必有慣知氣稟之醫人更加着意看察晩後動靜繼用藥名續卽書啓俾勿如前遲緩申飭之下書啓太草草進去醫官自本院卽爲招來更以他醫定送
정조 12년
李完白書啓右議政蔡濟恭病症連爲看審則脈度與諸症比朝一樣而差晩則積氣乍降故更進米飮藥物則與主家所親醫人爛漫商議而合於症情者無過於養胃湯故本方加靑皮五分巳末煎服而姑觀向後動靜更爲書啓之意銓次啓達傳曰靑皮加入似穩好此時疏導正合致力內在雲南藿香一封下之卽令掌務官傳致
정조 12년
李完白書啓臣依下敎右議政蔡濟恭病症更爲看審則脈度左右三部沈滑症形則寒痰結積平明以後膈間衝上之氣頻數發作精神間間昏瞀食度則艱進米飮一甫兒養胃湯則主家更觀動靜連爲煎用云矣臣則仍留看病之意銓次啓達傳曰養胃湯亦未必因下敎用之更令主家爛商定藥可也
정조 12년
李完白書啓右議政蔡濟恭今方屛出崇禮門外臣亦隨往之意銓次啓達傳曰着意看病萬一疎忽當捉來重治各別小心擧行
정조 12년
南鶴聞啓曰卽者議政府錄事來言右議政蔡濟恭病伏垂死之中聞有臺言迭發震懍驚惶不敢偃處城闉寸寸擔舁逬出國門云仍納命召何以爲之敢稟傳曰別諭當卽書下而先遣史官以病中出城之大有不可傳諭入城與否卽爲知來仍傳命召
정조 12년
別諭右議政蔡濟恭憎玆簧舌詹詹燄燄一眴目而群咻四至使卿竟有衝雪遜荒之擧醜毒之害從古伊然彼以劫辱驅之我之應之緩視徐趨以抵其虓暴決裂之勢是所謂以佚待勞卿於何勞今日之事有進無退予又爲卿煞費心肆力施罏錘點金鐵偕鑄而咸鎔夬做平平蕩蕩之功則予與卿當共享其利何畏何憂玆因招延之行先示去就第一義尋常敦迫都屬備數竝略之卿惟亟講遠猷卽日返轅噫象魏在此夫夫也更何敢累卿傳于趙衍德曰今下別諭承旨往傳于右議政與之偕入
정조 12년
南鶴聞啓曰右議政蔡濟恭又使錄事來納命召何以爲之敢稟傳曰更遣史官傳授
정조 12년
傳于趙衍德曰守廳承旨入侍
정조 12년
吏曹口傳政事孟山縣監尹致性金郊察訪柳星漢除授事承傳
정조 12년
趙衍德以吏曹言啓曰今此文禧廟朔祭獻官以前承旨曺允大塡差矣時無職名令該曹口傳付軍職何如傳曰允
정조 12년
兵曹口傳政事副司直曺允大
정조 12년
趙衍德以義禁府言啓曰前獻納金光岳放逐本鄕事承傳啓下矣金光岳卽爲放逐本鄕之意敢啓傳曰知道
정조 12년
獻納金光岳疏曰伏以臣於日前以趙德鄰事略有所論列而言辭拙訥聖心未槪誠意淺薄天聽莫回臣滿心惶愧靡所容措卽伏見重臣尹蓍東疏批下者其言不惟不從乃反有不敍之命豈意聖明之世有此過當之擧也德鄰之乙巳一疏關係何如員犯何如疏中一二句語極其凶悖見者髮豎言者膽掉希亮輩稱兵肆凶何莫非權輿於此疏嚆矢其餘論則德鄰之罪萬戮猶輕故故重臣金漢喆遠竄之啓故相臣趙顯命請鞫之疏義理大明聲討截嚴鞫庭盤問旣無心跡之自明絶島編配以致中道之徑斃大霈非不屢降而初無議到於此賊其孫濫占科第而至命拔去於原榜則其有萬可誅之罪無一一可宥之狀卽此數事可推而知矣今當舊甲之重回特軫一路之慰撫罪名旣命蕩滌冊子仍令刊行噫古之戊申嶺人太半爲賊至遣鎭撫之事今之戊申嶺人反爲忠臣乃有崇奬之擧在家之檄有何憑信之端至凶之賊遽蒙疎釋之典耶伊時之問議大臣亶出於博採公議欲聞可否之論則甚盛意也至體重也而至若端揆之獻議則忠逆之間初無一二人可否一道之內只事通共而奬詡則我聖上問議之意果安在哉此已公議之所拂鬱則按法之地安得無執藝之論哉況今書啓遣辭無嚴略無悚蹙之意專事噴薄之習窩則自歸彰露脅持則無復餘地大僚之遭殫從古何限而誠未有若是其放恣無憚雖謂之無人臣禮實非過語其所謂持之一字政是自道之語而卽一斷案也聽聞所及豈不駭惋乎重臣之斷斷一心實出於明義理嚴隄防而不少體諒遽下嚴旨臣愚死罪竊以爲恐有欠於大聖人容直之量折奸之方伏願刑曹判書尹蓍東不敍之命特賜還寢以光聖德焉噫今此德鄰事反汗之請實出擧一世公共之議則爲今日三司者孰敢不齊聲力請冀回聖聽而黨私是循不思名義之至重終始含默尙無一言之爭難如此三司前所未聞臣謂近日不言三司倂施削黜之典斷不可已也昨日喉院之啓誠得惟允之體而惜乎其不能繳還於當初有此請寢於後時其在責備之道不勝慨然之至臣亦謂昨日在院承宣一倂推考可也
정조 12년
以獻納金光岳上疏傳于南鶴聞曰今則公車堆積者精神不在於趙德鄰專在於誣陷右相起頭趙事特影子也語助辭也右相之於渠輩何怨何尤而如是齕齕必欲不安於朝端而後已乎此疏下語不止於侵凌況二字四字之目尤極駭悖非不知投之嶺海以塞讒竇而亂囈胡嚷不可責以常情見方急於招延此時處分還涉召人閉門之慮金光岳姑從末勘以刊仕籍勿揀歲抄放逐本鄕原疏豈可賜批乎
정조 12년
校理尹致性疏曰伏以臣受恩罔極居常惑泣除命之下不遑他顧顚倒趨膺隨衆供職榮耀雖極悚懍冞切昨者本館箚論係是明義理嚴隄防之大關捩臣與諸僚實切齊憤之忱而第其箚中攙及重臣之伸救臣以同人之嫌義難干涉雖不得聯名而同席參見議無異同今於諸僚處分之後臣何敢諉以不參倖其獨逭也哉伏乞聖明亟命鐫削臣職名俾安賤分千萬幸甚噫嘻痛矣德鄰疏語之凶憯逆節之狼藉凡今含生之倫孰不腐心痛骨而只緣歲月旣久在廷臣僚聞見謏寡初未詳其凶悖陰慘至於此極晩後得聞今始髮豎膽掉或箚或疏以致瀆擾此固群下之罪而以聖上燭理之明含垢之量倘更念及於羸豕躑躅之孚則此豈可少忽者哉伏願亟回聖聰收還德鄰罪名蕩滌之命以光聖德以幸世道焉